OUS: 280 ansatte i karantene

130 av de ansatte i karantene jobber ved øyeavdelingen. Driften på avdelingen er betydelig svekket.

Yasmin Sfrintzeris

Hanne Kretuz-Hansen

Oppdatert 3. mars

Artikkelen er over 198 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

På en pressekonferanse tirsdag ettermiddag opplyser administrerende direktør ved sykehuset Bjørn Atle Bjørnbeth at 280 ansatte ved Oslo universitetssykehus (OUS) er i karantene.

130 av dem jobber på øyeavdelingen, der seks ansatte nå er smittet av virussykdommen Covid-19.

Coronaviruset har foreløpig ikke spredt seg til andre avdelinger ved sykehuset, men ytterligere 150 personer er satt i karantene.

– Det dreier seg om ansatte som har vært på reise i smitterisikoområdet, og noen få som har vært i kontakt med Øyeavdelingen, sier medisinsk direktør ved Universitetssykehuset i Oslo Hilde Myhran til VG.

70 av de som er satt i karantene er leger, 70 er sykepleiere.

Øyeavdelingen gir nå kun øyeblikkelig hjelp og gjennomfører prosedyrer som er nødvendig for å redusere eller forhindre synstap.

Sykehusdirektør Bjørnbeth innrømmer at antall ansatte i karantene nå er betydelig, men forsikrer om at ingen pasienter løper en risiko for å bli blind eller få redusert syn som følge av avdelingens reduserte bemanning.

– Vi har etablert samarbeid med flere andre sykehus hvor pasientene sendes videre for hjelp. Det siste døgnet er syv pasienter sendt til St. Olavs sykehus og Helse Vest for øyeblikkelig hjelp, sier Myhran.

Øyeavdelingen har omkring 1700 pasienter i uken. Det er 300–350 pasienter hver dag som nå må varsles om hvordan de skal forholde seg til situasjonen og om de skal møte til planlagte timer.

– Vi ringer alle pasienter fortløpende og fra dag til dag, sier Myhran.

80 pasienter som har ligget på avdelingen må også være i karantene. Flere av dem er barn.

– Hvordan er situasjonen for dem?

– De har det alle sammen bra. Vi har ingen pasienter som har testet positivt, sier Bjørnbeth til VG.

Han beklager sterkt situasjonen pasientene er i.

– Vi tar denne situasjonen svært alvorlig.

Bjørnbeth fikk spørsmål på pressekonferansen om smertegrensen for hva sykehuset tåler er nådd.

– I mange sammenhenger har vi rimelig bra kapasitet. Vi gjør endel omdisponeringer og svært mange ansatte jobber mer enn hva som står i deres tjenesteplan og vi har god dekning i alle områder, svarte han.

– Vi er selvsagt bekymret for spredning til andre deler sykehuset, men så langt går driften ved sykehuset for øvrig som normalt, sier Bjørnbeth.

Stoppe smitte inn

Det jobbes nå med å begrense smittefaren utenfra.

– Vi lager plakater som skal henges opp for å anmode om at besøkende og pasienter som har vært i smitterisikoområder eller i kontakt med smittede, ikke kommer inn på sykehusområdet, men ta kontakt med avdelingene de skal på først, sier Myhran.

Hun ber derfor pårørende til pasienter om å vurdere om besøk kan begrenses.

Sykehuset jobber også med å få på plass et SMS-varslingssystem hvor de ber alle som har timer ved sykehuset om å ta kontakt med avdelingen istedenfor å møte opp til timen, dersom de har vært i smitterisikoområder.

Må forvente lokal spredning

Legen som først testet positivt for viruset, hadde vært på ferie i Nord-Italia – der opp mot 2000 personer er smittet av viruset.

Da den ansatte mandag forrige uke kom tilbake på jobb, spurte vedkommende om det var nødvendig med en test – men fikk nei.

Sykehuset har senere gått ut og beklaget avgjørelsen.

Helsedirektoratet opplyste på en pressekonferanse tidligere tirsdag at 32 personer er bekreftet smittet i Norge.

For første gang advarte direktoratet om at vi må forvente lokal spredning av coronaviruset i befolkningen.

– Vi må de neste dagene forvente risiko for lokal spredning i befolkningen, sa helsedirektør Bjørn Guldvog.

Publisert: 03.03.20 kl. 16:46 Oppdatert: 03.03.20 kl. 20:17

Mer om Coronaviruset